Aiaou ! Pellik zo n'em eus ket embannet notenn natur ebet, ha neoazh e vez santet an deizioù-mañ un dra bennak skañv en aer lan a heol... goude bout gwelet bugerc'heized àr vord an  hent-tizh e-tal an Henbont em eus klasket àr o lerc'h pa oan tremenet e-tal an deiz goude met ne oant ket mui aze. A-du-rall em eus tañvaet ur wezh c'hoazh burzhud ar c'henaou ha fiñvadennoù nevez ar c'hevnid e-mesk ar geot; evned dic'hortoz n'em eus ket gwelet, met santet em eus ur joa nevez e kriadennoù ar golvani ! Ha dec'h e porzh-mor an Oriant e oa nijadegoù skañv ar gouelani un arvest a-feson (met afer a veze a ziwall pa vannent bombezennoù !), na bout ne 'm eus ket gwelet gouelan ebet ag ar  Groenland ar wezh-mañ. Marse e oa c'hoazh anezhe met d'an tu arall e oan. Ur plomer-kuchenn (grèbe huppé) a oa àr c'horre an dour, sioulik, e-kreiz ar porzh.  Mall eo e gwirionez teurel ur sell d'ar plant a zo é kreskiñ en-dro er c'hoadoù, e kuzh, keneve-se e vin tapet dre souezh !  Met ma c'hefridi kentañ evit ar momant a zo heuliiñ cheñchamantoù liv pennoù ar c'hannerezed gris; daet soñj din penaos, a-benn ar fin, ne ouien ket tamm ebet da beseurt termen en nevez-hañv e arrue an dra-se...